(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 14

It-Tlieta, 27 ta' Jannar, 2009

Stampat fl-Uffiċċju ta' l-Iskrivan

Prezz €2.50

IL-ĦDAX-IL PARLAMENT

Laqgħa Nru. 14

It-Tlieta, 27 ta' Jannar, 2009

Il-Kumitat iltaqa' fil-Palazz, il-Belt Valletta, fis-7.17 p.m.

Il-Minuti tal-Laqgħa Nru. 13 li saret nhar l-Erbgħa, 21 ta' Jannar, 2009 ġew konfermati.

SejĦa pubblika gĦal dawk kollha li gĦandhom riĊerka lokali dwar l-effetti tal-media fuq il-familja Maltija

THE CHAIRMAN (Onor. Edwin Vassallo): Illum se nkomplu l-laqgħa li orinġinarjament kienet bdiet f'laqgħa oħra li kienet iġġib l-isem "L-effett tal-media u l-familja".

Fil-fatt illum se nkomplu bil-preżentazzjoni li se ssir mis-Sur Gaetano Vella u s-Sur Anson D. Aquilina li għamlu riċerka fuq il-media.

Nirringrazzjakom li intom kollha rrispondejtu għas-sejħa pubblika li saret.

Aħna bħala Kumitat għal-Affarijiet Soċjali ta' dan il-Parlament urejna x-xewqa li nestendu l-possibbiltà lil kull min seta' għamel riċerka fuq dan is-suġġett biex jiġi hawnhekk, isostni r-riċerka tiegħu u jaqsamha ma' din il-Kumitat.

B'hekk inkunu qegħdin nagħtu l-possibbiltà li aktar individwi jkunu jistgħu jiġu 'l quddiem u jaqsmu magħna r-riċerka, l-ideat kif ukoll l-esperjenza tagħhom.

Qed ngħid dan il-kliem għax qabel ma nibdew irrid nirringrazzja lis-Sur Charles Stroud li min-naħa tiegħu se jkun qed jagħti l-esperjenza u l-ideat tiegħu fuq il-media u l-familja mil-lenti ta' producer u ta' industrija ġdida f'dan il-pajjiż.

Li jinteressana aħna hawnhekk huwa li niddiskutu aspetti differenti relatati mal-qasam tal-familja.

Biex neżawrixxu s-suġġett tal-familja b'mod sħiħ u nduru dawra sħiħa mal-familja - suġġett li diġà bdejna nitkellmu dwaru ma' żewġ esperti oħra fuq dan il-qasam li kienu Fr Joe Borg u Fr Charles Tabone - nixtiequ nkomplu nidħlu aktar fid-dettall ta' dan is-suġġett dwar kif il-media tinfluwenza lill-familja.

Aktar ikun ta' interess għalina jekk mir-riċerka ngħaddu għal xi ħaġa attwali.

Il-producer x'kuxjenza jagħraf meta jipproduċi dak li intom ir-riċerkaturi se titkellmu dwaru?

Dan huwa qasam totalment ġdid u allura nixtieq nistaqsi kif nistgħu niddiskutu l-kuxjenza jew il-ħsieb tal-producers li forsi jkunu qed jipproduċu xi teleserial jew drama b'relazzjoni mal-effett li dan jista' jħalli fuq il-familja?

Issa se ngħaddu mill-ewwel għall-preżentazzjoni tagħkom bħala riċerkaturi mbagħad flimkien inkomplu nitkellmu wkoll mas-Sur Charles Stroud.

Issa se nagħti l-kelma lis-Sur Gaetano Vella imbagħad lis-Sur Anson D. Aquilina.

Sur Vella, tista' tibda.

IS-SUR GAETANO VELLA: Onor. Membri, Sinjuri, qabel xejn nixtieq nuri l-apprezzament tiegħi għal dan il-Kumitat Parlamentari għall-fatt li qed jagħmel użu minn riċerki li jsiru bħalma huwa fil-każ tagħna llum.

Hija ħasra meta r-riċerka ssir biss għall-użu tal-Università.

Ir-riċerka hija importanti ħafna għax fost affarijiet oħra, minbarra li tagħti dawl fuq diversi aspetti tal-ħajja tagħna, tagħti wkoll dawl lill-policy makers fit-tfassil tal-leġislazzjoni għall-ġid tal-komunità.

Issa nixtieq nintroduċu din il-preżentazzjoni dwar ir-riċerka li għamilt jien fil-livell ta' Master fi ħdan id-Dipartiment tal-iStudju dwar iż-Żgħażagħ u l-Komunità, Fakultà tal-Edukazzjoni tal-Università ta' Malta.

Kif qed taraw dan l-istudju għandu t-titlu "The challenges of media literacy and the Maltese education system", fejn jien għamilt evalwazzjoni tas-sitwazzjoni f'Malta fl-isfond tal-istudji li diġà saru u l-fehmiet u l-kritika li saret minn individwi involuti fis-suġġett tal-Media education.

Barra minn dan, din l-evalwazzjoni għamiltha fid-dawl tal-kurrikulu minimu nazzjonali tal-1999 partikolarment objective 8 li tittratta dwar il-Media education.

Bħala direzzjoni akkademika jien kont taħt it-tmexxija ta' Dr Andrew Azzopardi li wkoll nixtieq nuri l-apprezzament tiegħi kemm għall-gwida tiegħu kif ukoll għall-impenn tiegħu fil-qasam soċjali.

Jien nixtieq nibda din l-ispjegazzjoni bi tliet kwotazzjonijiet partikolari li komplew jagħmluni aktar konxju tas-saħħa li għandhom il-mezzi tal-komunikazzjoni fuq il-bniedem speċjalment fuq it-tfal u fuq iż-żgħażagħ.

Se naqra dawn il-kwotazzjonijiet għall-benefiċċju ta' dawk is-semmiegħa li se jsegwu r-recording ta' din is-seduta permezz tas-sit elettroniku.

Din titkellem waħedha.

L-aħħar kwotazzjoni f'din l-introduzzjoni hija meħuda minn wieħed mid-diskorsi ta' Viviane Reding, Kummissarju Ewropew responsabbli mill-mezzi tal-komunikazzjoni.

Din tgħid hekk:

Illum m'għadux żmien iċ-ċensura.

Fil-bidu ta' din il-preżentazzjoni jkun tajjeb li ngħid li s-suġġett tal-Media education daħal f'Malta fl-1981.

Kien immexxi minn żewġ skejjel ta' ħsieb, waħda minnhom kienet u għadha tmexxi l-ħsieb li s-suġġett għandu jiġi mwassal lill-istudenti bħala suġġett għalih waħdu u mhux ma' suġġetti oħrajn.

Fil-fatt hekk jiġri fl-iskejjel tal-knisja fil-Forms I u II.

Din l-iskola tal-ħsieb tmexxiet 'il quddiem minn Rev. Dr Joe Borg u Dr Marianne Lauri fost l-oħrajn.

It-tieni skola ta' ħsieb titkellem dwar il-fatt li s-suġġett għandu jiġi mwassal permezz ta' suġġetti oħrajn bħalma huwa l-personal social development, il-PSD, kif jiġri fl-iskejjel ta' l-Istat magħrufa aħjar across the curriculum.

Jemmen f'din l-iskola ta' ħsieb hemm is-Sur Charles Xuereb, ex-Education Officer, responsabbli mill-media fil-Ministeru tal-Edukazzjoni li jipprattika din l-iskola ta' ħsieb sal-lum.

Għalkemm iż-żewġ skejjel ta' ħsieb jaqblu li fil-livell primarju, s-suġġett għandu jiġi mwassal across the curriculum għar-raġuni li ġeneralment f'dan il-livell ikun hemm għalliem jew għalliema waħda, imma nistgħu ngħidu li b'xi mod donnu li hemm diskriminazzjoni bejn l-istudenti li jattendu fl-iskejjel ta' l-Istat u dawk li jattendu fl-iskejjel tal-Knisja.

X'wassal biex nieħu din id-direzzjoni għar-riċerka tagħna?

Meta ngħid "ir-riċerka tagħna" nkun qed nirriferi għad-Dipartiment tal-Istudju dwar iż-Żgħażagħ u l-Komunità.

Għall-fini ta' din il-preżentazzjoni jien qsamt ir-raġuni wara l-ħsieb ta' din ir-riċerka fuq tliet binarji; il-fatt li l-media u l-effetti tagħha fuq is-soċjetà ilhom għal bosta snin jiġu diskussi f'pajjiżna u anke barra minn xtutna u l-esperjenza tiegħi fil-media u l-istudju li għamilt fil-qasam taż-żgħażagħ u l-komunità.

Barra minn dan, il-fatt li jien konxju mill-effetti tal-media ridt nara kif qed tkun imwieġba l-mistoqsija ta' kemm fir-realtà t-tfal u ż-żgħażagħ tagħna huma kapaċi jwieġbu għall-isfidi li ġġib magħha l-influwenza tal-media permezz tal-ħiliet u l-kapaċitajiet neċessarji biex jikkumbattu mal-bumbardamenti kontinwi tal-media.

S'intendi jien ridt inwieġeb għal din il-mistoqsija fl-isfond ta' Objective 8 tal-Kurrikulu Minimu Nazzjonali tal-1999.

F'dan l-istudju, permezz ta' analisi tas-sitwazzjoni bejn l-1999 - meta daħal fis-seħħ il-kurrikulu l-ġdid - u s-sena 2007 - id-deadline ta' żmien li kelli biex inkun nista' nissottometti t-teżi tiegħi - jien ridt nistħarreġ kemm fir-realtà Objective 8 tal-Kurrikulu Minimu Nazzjonali kien qed jintlaħaq.

Barra minn dan, jien għamilt din l-evalwazzjoni fl-isfond tal-konsultazzjoni pubblika dwar il-media literacy li kienet imnedija mill-Kummissjoni Ewropea fis-sena 2006 bit-tema "Making sense of today's media content".

Issa se nispjega fuq fuq il-metodoloġija tal-mod li bih imxejt biex wasalt għar-riżultat ta' din ir-riċerka.

Dan l-istudju kien jitlob li jkun wieħed ta' natura kwalitattiva flimkien ma' rakkont ta' kif evolva s-suġġett tal-Media Education sa mill-1981.

L-istudju jagħti ħarsa lejn l-iżvolġiment tas-suġġett tal-Media Education fis-sistema edukattiva Maltija kif ukoll lejn ir-rakkmandazzjonijiet ta' dawk kollha li b'xi mod għandhom interess fis-suġġett flimkien mad-diffikultajiet li kien hemm.

Jien qassamt l-evalwazzjoni fuq tliet binarji; ħarsa lejn l-istorja ta' kif kien introdott is-suġġett, analisi ta' dokumentazzjoni, pubblikazzjonijiet u ta' riċerki li saru fuq is-suġġett u analisi ta' dak kollu li nkiteb fil-ġurnali lokali fuq is-suġġett tal-Media Education bejn l-1999 u s-sena 2007, il-perijodu li fih kelli ndaħħal it-teżi.

Għamilt riferenza partikolari lejn ir-riċerka u d-dokumentazzjoni ta' Borg u Lauri sena 1991, sena 2003 u sena 2006, Grixti sena 2000, sena 2004 u Galea sena 2006.

F'din l-analisi għamilt riferenza għar-riżultat ta' konsultazzjoni pubblika dwar il-media literacy li kien ikkummissjonat mill-Unjoni Ewropea flimkien mal-messaġġ tal-Papa Benedettu XVI fl-okkażjoni tal-Jum Dinji tal-Komunikazzjoni għas-sena 2007 li proprju kien jittratta dwar l-isfidi li għandha quddiemha l-edukazzjoni għat-tfal fejn tidħol il-media bit-tema "Children and the media - A challenge for education".

Barra minn hekk, kien hemm ukoll diskussjoni dwar is-suġġett waqt focus group b'numru ta' individwi li għandhom jew kellhom interess fuq il-Media Education u l-aħħar waħda permezz ta' intervisti ma' numru ta' individwi magħżula fid-dawl tar-rwol uffiċjali tagħhom jew li kellhom matul iż-żmien u li b'xi mod għandu x'jaqsam mas-suġġett tal-Media Education.

Din hija l-lista ta' parteċipanti li jien identifikajt bħala li kienu ta' kontribut siewi għal din ir-riċerka biex jieħdu sehem fil-focus group.

L-Onor.

Louis Galea, Ministru ta' l-Edukazzjoni, żgħażagħ u Impiegi li għall-focus group kien skużat, l-Onor.

Carmelo Abela, shadow minister għall-edukazzjoni, żgħażagħ, sport u kultura, is-segretarju permanenti fil-ministeru tal-edukazzjoni, żgħażagħ u impjiegi li kien skużat u kelliem għall-fakultà tal-Edukazzjoni li kien skużat.

Kien hemm is-Sinjura Grace Attard, Viċi President tal-Kunsill Nazzjonali tan-Nisa u ex-għalliema tal-Media Education fi skola tal-Knisja, is-Sinjura Rosalie Vella Piscopo, Communications Coordinator tal-Foundation for Social Welfare f'isem il-Kap Eżekuttiv is-Sur Joe Gerada u s-Sinjura Maud Muscat, Koordinatriċi tal-counselling Services fil-Kurja tal-Arċisqof u lecturer tal-PSD fil-Fakultà tal-Edukazzjoni.

Kien hemm ukoll is-Sinjura Ruth Falzon Koordinatriċi tal-PSD u lecturer fil-Fakultà tal-Edukazzjoni, is-Sur Mario Cucciardi, il-kap tal-PSD fl-iskejjel tal-Istat u s-Sur Laurence Mizzi, ex-chairman tal-Awtorità tax-Xandir u ex-kap tal-iSchool Broadcasting Unit.

Barra minn hekk jien għamilt numru ta' intervisti ma' numru ta' nies biex jagħtu kontribut fuq din ir-riċerka.

Dawn kienu s-Sur Charles Xuereb, ex-Uffiċjal Edukattiv responsabbli mill-Media Education fl-iskejjel tal-Istat, is-Sur Lawrence Muscat, ex-uffiċjal Edukattiv tal-Personal and Social Development fl-iskejjel tal-Istat u s-Sinjura Sonia Camilleri ex-Kummissarju għat-tfal.

Tkellimt ukoll mas-Sr Riches Grech, ex-Manager tal-Administration and Education fil-Media Centre tal-Knisja u s-Sur Stephen Azzopardi, Kap tal-Istazzjon tat-Television Education 22.

Issa ħalli niġu għal dak li sibna.

Jien ippreparajt numru ta' mistoqsijiet għall-focus group.

Ilkoll wieġbu l-mistoqsija ġenerali ta' kemm fir-realtà s-sistema edukattiva Maltija qed tilħaq il-miri tagħha fejn tidħol il-Media Education.

Rigward il-mistoqsijiet tal-intervisti, kull individwu kien ippreżentat b'numru ta' mistoqsijiet li kienu rilevanti mal-kariga li kellu.

Id-diskussjoni tal-focus group kienet ikkaratterizzata minn qbil unanimu li llum aktar minn qabel hemm bżonn li t-tfal u ż-żgħażagħ tagħna jkunu ippreparati bil-ħiliet fil-kapaċitajiet neċessarji biex jikkumbattu l-influwenza tal-media.

Il-qofol tad-diskussjoni wassal biex kien hemm qbil unanimu wkoll li s-suġġett għandu jingħata l-importanza li tisħoqqlu.

Ħareġ ċar li għalkemm is-suġġett huwa inkluż fil-kurrikulu, ir-riċerka wriet li mhuwiex jilħaq il-miri hekk kif indikat f'Objective 8 proprju għax mhuwiex suġġett għalih waħdu iżda inkorporat f'suġġetti oħra.

Fost diversi kummenti u opinjonijiet li qrajt fuq l-issues tal-Media Education għal din ir-riċerka, waħda li tiġbor fiha b'mod konċiż il-fehma tal-maġġoranza ta' dawk kollha li ħadu sehem f'din ir-riċerka kienet espressa minn żewġ protagonisti fil-qasam tal-media f'pajjiżna f'2006.

Qed nirriferi għal Rev. Dr Joe Borg u Dr Marianne Lauri.

Dawn jgħidu hekk:

Is-Sur Charles Xuereb - ex-education officer tal-Media Education, u li huwa favur is-sistema attwali, jiġifieri dik kif inhi mħaddma mill-iskejjel tal-Istat fejn is-suġġett tal-Media Education jiġi mwassal across the curriculum u mhux bħala suġġett waħdu - ilmenta mill-fatt li fil-livell primarju dan is-suġġett qed jiġi abbandunat.

L-Onor.

Carmelo Abela, b'riferenza għall-Objective 8 tal-Kurrikulu Minimu Nazzjonali tal-1999 ikkritika l-fatt li minkejja li kulħadd huwa konxju mill-influwenza tal-media, dawn il-miri ma ntlaħqux filwaqt li s-sistema edukattiva m'hijiex tirrifletti dan.

Kumment ġenerali ntqal mis-Sr Ruth Falzon, lecturer fil-Fakultà tal-Edukazzjoni, li qalet li s-sistema edukattiva preżenti qed teskludi 50% tat-tfal għall-mod kif inhi prinċipalment ibbażata fuq suġġetti akkademiċi u mhux qed jingħata spazju għal suġġetti oħrajn ta' importanza bħalma huwa l-Media Education.

Fl-analisi ta' dan l-istudju jien għamilt ukoll riferenza għal dak li ħareġ mir-Round table conference li kienet organizzata mill-Kummissarju għat-Tfal flimkien mal-Awtorità tax-Xandir li ddiskutiet il-kwalità ta' programmi għat-tfal.

Din il-konferenza rrakkmandat li l-Media Education bħala suġġett għandu jkun introdott fis-sistema aktar strutturata.

Fl-intervent tagħha għal din ir-riċerka, l-ex-Kummissarju għat-tfal, is-Sinjura Sonia Camilleri, għamlet riferenza għar-rapport ikkummissjonat tagħha tal-2004 fejn qalet li t-tfal qed ikunu mċaħħda minn dritt fundamentali tad-drittijiet tal-Ġnus Magħquda, jiġifieri mid-dritt li t-tfal ikunu protetti mill-influwenza tal-media.

Dawn li ġejjin huma r-rakkmandazzjonijiet li ħarġu minn dan l-istudju.

Il-Media Education għandu jsib postu bħala suġġett għalih waħdu fil-kurrikulu.

Ir-riċerka wriet biċ-ċar li dawk it-tfal u ż-żgħażagħ li kienu esposti għal taħriġ strutturat across the curriculum ma' suġġetti oħra, kellhom iktar abilità li jagħmlu kritika.

Għandha tiġi kkonsidrata wkoll il-possibilità li jintuża l-ħin ta' wara l-iskola speċjalment għall-esperjenza prattika fejn wieħed ikun jista' jżur id-djar ta' produzzjoni, stazzjonijiet tat-televiżjoni u r-radju flimkien mad-djar tal-pubblikazzjonijiet.

Il-fatt li kien identifikat li hemm nuqqas ta' taħriġ għall-għalliema biex iwasslu s-suġġett tal-Media Education kien irrikkmandat sabiex il-fakultà tal-edukazzjoni tipprovdi l-korsijiet speċjalizzati f'dan is-settur tal-Media Education.

It-tagħlim tal-Media Education għandu jsir f'kontest inter-dixxiplinarju li jinkludi lill-ġenituri, lit-tfal u lill-għalliema.

Il-policy makers jeħtieġ li jkunu aktar konxji mir-realtà tal-influwenza għall-media u għalhekk huma aktar konxji mill-bżonn tal-Media Education aktar effettiv, kampanja pubbliċitarja biex titqajjem aktar kuxjenza dwar l-effetti tal-media u l-bżonn ta' Media Education.

Għalhekk kien irrikkmandat li ssir konferenza nazzjonali fejn din l-issue, bis-sehem tal-policy makers u dawk kollha interessati flimkien, jieħdu sehem.

Inċidentalment fiż-żmien li kont qed nagħmel ir-riċerka tiegħi, il-Ministru tal-Edukazzjoni ħabbar uffiċjalment li l-Gvern nieda l-proċess ta' riforma fis-sistema edukattiva.

Fost affarijiet oħra kien hemm il-ħatra taż-żewġ diretturi ġenerali u s-sejħa ta' education officers.

Hawnhekk ikun tajjeb li wieħed josserva li l-post ta' education officer responsabbli mill-media, kien ilu madwar seba' snin vakat minn mindu spiċċa s-Sur Charles Xuereb.

Rakkmandazzjonijiet għal aktar riċerka.

Huwa rakkmandat li jsir stħarriġ dwar il-livell ta' edukazzjoni li għandhom dawn l-għalliema li qed iwasslu s-suġġett tal-Media Education.

Dan jista' jsir permezz ta' numru ta' focus groups magħmula minn għalliema tal-PSD ġejjin mill-iskejjel tal-Knisja u mill-iskejjel tal-Istat.

Dan huwa rakkmandat fuq l-isfond ta' fehmiet espressi minn Borg u Lauri fejn qed jgħidu li t-teachers li qed jgħallmu l-PSD m'għandhomx it-taħriġ akkademiku neċessarju biex jgħallmu s-suġġett.

Ikun ta' interess jekk isir stħarriġ fost l-għalliema tal-PSD biex wieħed jesplora diffikultajiet li jiltaqgħu magħhom meta jiġu biex jgħallmu s-suġġett.

Ikun interessanti jekk ikun esplorat il-fatt għaliex għalliem tal-PSD jista' jkun f'pożizzjoni li minħabba li ma jlaħħaqx is-sillabu faċilment jista' jħalli barra l-Media Education.

Dawl ġdid jista' jingħata wkoll jekk isir studju komparattiv fost l-għalliema fejn wieħed jesplora x'qed isir fil-klassi f'dak li għandu x'jaqsam mal-Media Education bħalma huma l-lesson plans tas-suġġett.

Huwa rakkmandat li wieħed jipprova jesplora kif il-Fakultà tal-Edukazzjoni qed tħares 'il quddiem fl-isfond tan-nuqqas ta' taħriġ fis-suġġett tal-Media Education għall-għalliema.

L-aħħar rakkmandazzjoni hija dwar x'qed tagħmel il-kummissarju għat-Tfal attwali fuq ir-rakkmandazzjonijiet tal-predeċessura tagħha fejn għandu x'jaqsam il-Media Education.

F'dawn il-ftit minuti pprovajt nagħtikom ħarsa ħafifa lejn l-evalwazzjoni li għamilt jien f'dan l-istudju.

Kif stajtu taraw bħalissa għaddej il-proċess tal-konsultazzjoni għall-aġġornament tal-kurrikulu u ninsab konvint li matul dan il-proċess importanti qed isir l-iskrutinju tajjeb sabiex it-tfal u ż-żgħażagħ tagħna jingħataw l-aħjar edukazzjoni possibbli mhux biss dik akkademika iżda wkoll dik informali wkoll li għandhom bżonn sabiex ikunu jistgħu jikkumbattu d-diffikultajiet li jiltaqgħu magħhom matul il-ħajja.

Min-naħa tagħna aħna se nkomplu bir-riċerka tagħna għax nemmnu li hija għodda importanti biex tagħtina stampa ċara fuq diversi aspetti tal-ħajja.

Fil-fatt bħalissa qed naħdmu fuq abbozz ta' riċerka profonda li tolqot lill-familja Maltija, liż-żgħażagħ u lill-media.

Grazzi ħafna.

Nirringrazzjawk.

Issa nkomplu nisimgħu l-preżentazzjoni tas-Sur Anson D. Aquilina mbagħad ngħaddu għall-mistoqsijiet tagħna.

IS-SUR ANSON D. AQUILINA: Jien, flimkien mal-kollega tiegħi Sarah Suda, qed nippreżenta r-riżultat ta' riċerka fil-livell ta' "Masters" li għamilna fis-sena 2007, intitolata "Adolescent reactions to televised news".

Dan jirrigwarda r-reazzjonijiet tal-adoloxxenti fl-ambitù Malti għal aspett partikolari fl-ispettru tal-media tagħna u l-aħbarijiet li jikkonsmaw l-adoloxxenti, jiġifieri tfal u żgħażagħ ta' bejn l-10 u s-16-il sena minn fuq it-televiżjoni.

L-ewwelnett ngħaddi biex nagħti sfond ta' din ir-riċerka billi ngħid xi ħaġa dwari u dwar Sarah.

Aħna t-tnejn iggradwati mill-Fakultà tal-Komunikazzjoni, is-CCT, kemm f'livell ta' baċellerat kif ukoll permezz ta' din it-teżi f'livell ta' "Masters".

It-tnejn li aħna separatament kif ukoll flimkien ħdimna fuq diversi proġetti f'media tradizzjonali, kemm radju, kemm televiżjoni kif ukoll gazzetti u qed naħdmu wkoll bħala volontarjat f'dik li hija l-Malta UNESCO Youth Association.

Għaldaqstant nemmnu li tali sfond huwa importanti anke għax-xogħol akkademiku tagħna għax jagħtina dik l-overview tas-suġġett.

Kif għedt, l-istudju tagħna jesplora r-reazzjonijiet ta' dawn l-adoloxxenti lejn aħbarijiet li jiġu broadcast fuq il-mezzi tax-xandir lokalment, b'mod partikolari dawk bil-lingwa Maltija.

Is-settur li investigajna kien il-kontest li tali aħbarijiet jiġu kkonsmati, mhux sempliċement kif, x'ħin, meta u għalfejn imma anke fejn u ma' min.

Ridna naraw jekk dawn l-adoloxxenti jinteressawhomx l-aħbarijiet jew le, u fl-istess ħin ridna naraw ukoll il-livell ta' għerf, jiġifieri kemm huma kapaċi jifhmu s-suġġett li jkunu qegħdin jaraw min-naħa l-oħra ta' l-iscreen.

Per eżempju, huwa importanti wkoll il-messaġġ li jkun qed jasal għand l-adoloxxenti.

Fejn jidħlu vjolenza, makabrità u ċerti xeni qawwija rridu noqogħdu attenti li l-messaġġ li jkun qed jibgħat il-producer mill-aħbarijiet ikun qed jiġi miftiehem min-naħa l-oħra speċjalment f'din il-bracket ta' età tant importanti.

Aspetti importanti huma kif jirreaġixxu t-tfal għal dan it-trattament viżiv, x'jiġri meta jaraw il-vjolenza, x'jiġri meta jaraw inċident li jkun seħħ ftit metri 'l bogħod mid-dar tagħhom, xi tkun ir-reazzjoni tagħhom u l-livell ta' ansjetà.

Aspett importanti ieħor li rriċerkajna fuqu huwa r-recollection jiġifieri x'jiftakru mill-aħbarijiet li jkunu raw il-ġimgħa ta' qabel jew is-sena ta' qabel.

Aħna nemmnu li dan huwa importanti.

Ir-riċerka tagħna kienet waħda kwalitattiva.

Ir-riżultati ma nistgħux niġġeneralizzawhom għall-adoloxxdenti kollha f'pajjiżna imma huwa importanti li ngħidu minn xiex konna ispirati.

Per eżempju, fost affarijiet oħrajn, l-inċidenti koroh li ġraw fil-11 ta' Settembru qanqlu diversi studji minn akkademiċi, minn awtoritajiet governattivi li jikkontrollaw u jirregolaw ix-xandir u minn stakeholders eqreb lejn ix-xandir.

Kulħadd ra x'kienu l-effetti tal-aħbarijiet li kellna dwar dan l-inċident tal-11 ta' Settembru fuq l-udjenza tagħhom, b'mod partikolari fuq it-tfal u l-adoloxxenti.

Sfortunatament f'dan il-pajjiż ma sar xejn fuq din ir-riċerka u ħadd ma ndenja ruħu jagħmel din il-mistoqsija.

L-istudji tagħna wrew li kien żball li ma saritx din ir-riċerka għax anke through recollection it-tfal ftakru u għadhom iġorru sal-lum il-ġurnata rabja, ansjetà u forsi anke elementi li llum il-ġurnata nsejħulhom islamafobiċi.

Dan huwa wieħed mill-ftit aspetti.

Biss huwa dak l-element li lilna ispirana li nkomplu nistudjaw din il-bracket tal-adoloxxenza.

Aħna ltqajna ma' numru sabiħ ta' adoloxxenti minn ħames skejjel tal-gvern, tal-knisja u skola privata.

Ipprovajna nħalltu bejn subien u tfajliet.

Prattikament iltqajna ma' grupp minn Form I u grupp minn Form V minn kull skola jiġifieri rajna l-extremes tal-adoloxxenza, dik ta' 10 u 11-il sena u dik ta' 14 u 15-il sena.

Permezz ta' focus groups poġġejna flimkien u ddiskutejna numru ta' mistoqsijiet fl-ambitù tar-riċerka tagħna.

Il-metodoloġija tagħna talbet li kemm jista' jkun noħorġu t-tfal mill-klassi imma nżommuhom f'ambjent li huwa komdu għalihom.

Għalhekk morna aħna l-iskola u mhux ħadnihom f'post differenti.

B'dan il-mod - grazzi għall-kumdità li pprovajna nħalluhom fiha – dawn setgħu jitkellmu b'mod aktar liberu.

Għamilna wkoll dak li jissejjaħ stimulus.

Aħna stimulajna d-diskussjoni permezz ta' videos.

Ftit ġimgħat qabel il-focus groups ġbarna samples ta' bullettini tal-aħbarijiet minn fuq l-istazzjon nazzjonali, it-TVM, u mill-features differenti għaqqadna bullettin żgħir tagħna li kien jikkonsisti minn affarijiet differenti.

Kien hemm vjolenza ta' gwerra fl-istrippa ta' Gaza li għadha għaddejja, kien hemm ukoll inċident tat-traffiku lokali u kien hemm affarijiet minn banjijiet taċ-ċikkulata għal wirja ta' fjuri.

Il-bullettin żammejnih kemm jista' jkun varjat fl-istejjer tiegħu jiġifieri ma pprovajniex nagħfsu fuq il-vjolenza jew fuq in-non-vjolenza, biex naraw ir-reazzjonijiet kemm għall-ikrah kif ukoll għas-sabiħ.

Jiġifieri l-istumulus kien bilanċjat.

Nixtieq insemmi wkoll ir-riżultati u rrid ngħid li dawn huma attribwiti għas-sample tagħna, jiġifieri għal dawk it-tfal li tkellimna magħhom.

Għalhekk għalkemm forsi ma tistax tgħid li r-riżultat huwa wieħed ġeneriku, nittamaw li ċerti riżultati jġegħluna naħsbu u nirriflettu.

L-ewwel ħaġa importanti hija li dawn l-adoloxxenti jaraw ħafna aktar aħbarijiet minn kemm jaħsbu l-ġenituri jew l-għalliema tagħhom.

Hemm barra hemm stereotype li l-adoloxxenti ma jarawx aħbarijiet u r-riċerka tagħna tagħti indikazzjoni li fil-fatt jaraw.

Ma jfissirx li dawn ipoġġu quddiem it-televiżjoni fis-7.00 p.m. jew fit-8.00 p.m. u jaraw nofs siegħa aħbarijiet.

Aħna skoprejna li dawn huma selettivi, jafu x'jogħġobhom u x'ma jogħġobhomx, jafu fejn se jagħtu l-attenzjoni u jafu fejn mhux se jagħtu l-attenzjoni.

Dak li ħareġ b'mod evidenti huwa l-fatt li l-adoloxxenti huma mxebbgħin mill-kontenut politiku partiġġjan li hemm fuq l-istazzjonijiet tagħna.

Dan huwa punt ta' riflessjoni anke forsi għall-istess nies li jħaddmu dawn l-istazzjonijiet.

Il-messaġġ li qed jipprovaw jimbuttaw mhux qed jasal għax qed jiġi riġettat minn din il-ġenerazzjoni li tielgħa.

F'elezzjoni ġenerali oħra dawn se jkunu jafu li l-isforzi li saru tul ħames snin biex jipprovaw jimbuttaw aġenda jew ħsieb partikolari ġie kompletament rifjutat minn din il-ġenerazzjoni.

Sur President, dawn l-adoloxxenti kienu kapaċi, anke fl-età żgħira ta' 11-il sena, jindunaw li l-messaġġ li qed jiġi minn dawn l-istazzjonijiet, b'mod partikolari, huwa konfuż u biased.

Għaldaqstant dawn jaraw ir-rwol tal-istazzjon nazzjonali, jiġifieri TVM, importanti sabiex jgħinhom jgħaqqdu dak li f'moħħhom huwa verità.

Fil-fatt dawn attribwixxew lejn TVM element ta' kredibilità li kien assenti mill-istazzjonijiet politiċi.

Aktar riżultati wrew li l-internet huwa importanti f'dik li hija media mix tat-tfal tagħna.

F'dak li għandu x'jaqsam ma' aħbarijiet l-internet kien ta' alternattiva jew jikkumplimenta l-konsum ta' aħbarijiet li jaraw minn fuq it-television.

X'kienu r-reazzjonijiet għall-aħbarijiet li raw fuq it-televiżjoni?

B'mod pożittiv ngħidu li s-sample tagħna wera kif diversi fatturi fil-komunità Maltija naqsu l-gravità tar-reazzjoni li seta' kellhom għal ċerti viżwali, dak li jissejjaħ cushion effect.

Il-fenomenu ta' dan il-cushion effect huwa prinċiparjament attribwit għal mediated domestic environment fejn waqt li l-adoloxxenti jkunu qed jaraw l-aħbarijiet ikun hemm adult fid-dar u dan jista' jkun l-omm, il-missier, aħwa, nanniet jew kuġini akbar minnu biex jekk jaraw viżwal li ma jkunx daqshekk miftiehem, dawn ikunu jistgħu jagħmlu l-mistoqsijiet lilhom.

Is-suġġett jista' jkun jirrigwarda vjolenza, xjenza jew affarijiet oħrajn.

Għalhekk il-cushion effect jista' jgħinhom jifhmu aħjar dak li jkunu qed jisimgħu u jaraw fuq l-aħbarijiet.

Din nistgħu nattribwixxuha għall-istil ta' ħajja li qed ngħixu f'dan il-pajjiż li għalkemm ma nistgħux niċħdu li n-nukleu familjari qed jinbidel u jevolvi, għadu magħqud biżżejjed biex jagħti dan is-sens ta' sigurtà lit-tfal tagħna.

Mas-sens ta' sigurtà hemm ukoll konsapevolezza ġeo-politika.

Per eżempju, tifel partikolari qal: U lilna l-Malta min se jattakkana?

Meta tgħaqqad dan man-nukleu familjari jinħoloq dan il-cushion effect għal dak li juri t-television.

Rigward dak li għandu x'jaqsam mal-vjolenza rrid ngħid li l-adoloxxenti kienu kapaċi jagħtu piż differenti lejn il-vjolenza li jaraw fuq l-aħbarjiet u l-vjolenza li tidher f'teleserials, films jew f'xi broadcast ieħor differenti fuq it-television.

Għalihom il-vjolenza li tidher fl-aħbarijiet hija reali u unquestionable u għalhekk hija traġika.

Osservajna livell elevat ta' media literacy fost il-ġuvintur minn żewġ kulleġġi li huma s-Savio College u St Edwards.

Ġuvintur ta' 15-il sena kkonfermaw li l-filosofija ta' dawn il-kulleġġi għenithom ikunu f'pożizzjoni aħjar li jikkonsmaw il-media anke f'dak li għandu x'jaqsam ma' aħbarijiet.

Dan deher anke mill-mod kif ippreżentaw ruħhom u mexxew d-diskussjoni.

Dawn daħlu f'ċerti affarijiet li ċerti adulti mhux kapaċi jaslu biex janalizzaw.

Għaldaqstant meta qed nitkellmu fuq Media Education huwa importanti li ma narawx biss il-push factor imma rridu naraw ukoll il-pull factor u x'inhi r-reazzjoni tal-adoloxxenti għall-metodoloġija li qed tiġi wżata.

Hawnhekk qed naraw b'mod ċar - għallinqas mis-sample tagħna - li l-metodoloġija wżata fi skola tal-Knisja u f'kulleġġ privat kellha riżultati pożittivi u din kienet differenti minn riżultati li osservajna mill-iskejjel tal-Istat u mill-metodoloġija li ntużat hemmhekk.

Irridu nfakkru li ħadd minn dawn il-klassijiet m'għandu Media Education Programme fil-livell ta' Form V. (Interruzzjonijiet) Wisq probabbli l-filosofija li nbdiet fil-Form I u Form II kompliet il-momentum tagħha sal-Form V imma fil-Form III, Form IV u Form V m'hemmx … (Interruzzjonijiet) Aktar minn tagħlim reliġjuż, jien nattribwixxi dan għall-ambjent fejn iż-żgħażagħ u l-adoloxxenti jkunu jistgħu jiddiskutu.

Però din aktar hija osservazzjoni personali milli waħda akkademika.

Dak kien kollox min-naħa tagħna.

Nirringrazzjakom.

THE CHAIRMAN: Nirringrazzjakom.

Nistieden lis-Sur Charles Stroud jitkellem dwar l-esperjenza li għandu fil-qasam tal-media.

IS-SUR CHARLES STROUD: Jien ġej minn background ta' teatru u television u jien ukoll missier ta' familja, jiġifieri nista' nitkellem minn żewġ aspetti.

Xi ħaġa li ġiet f'moħħi jien u nisma' u naqra 'l hemm u 'l hawn hija li huwa dnub li ċerta riċerka ma tgħaddix immedjatament lill-istazzjonijiet jew lill-producers individwali għax din tista' tiggwidahom immedjatament lejn ċerti aspetti fil-produzzjoni tagħhom.

Din hija ħasra u naħseb li hija waħda mill-aktar affarijiet importanti.

Ir-riċerka għandha tiġi utilizzata immedjatament għax sentejn wara din se tkun outdated u jridu jsiru servizzi oħrajn.

Sur President, l-ewwel ħaġa li rrid ngħid hija din.

Kwalunkwe ħaġa fid-dinja tissorprendi malli titwieled.

Jien inħobb insemmi, per eżempju, li meta Johann Strauss jew Richard Strauss ikkomponew l-ewwel valzi kienu xxokkjaw lid-dinja għax il-koppji kienu qed imissu lil xulxin, iħarsu lejn xulxin u jaqbdu qadd xulxin.

Il-valzi kienu banned għal ħafna mill-ballijiet imma n-nies iġġennu għalihom, speċjalment iż-żgħażagħ.

L-iżvilupp tal-media ilu għaddej żmien twil u hawn nista' nsemmi kemm il-media ta' printing kif ukoll il-media tar-radju, televiżjoni, internet u mobiles.

Dan se jkompli jibqa' jiżviluppa jiġifieri dan ix-xokk kulturali fuq id-dinja qatt m'aħna se nlaħħqu miegħu.

Din hija xi ħaġa kbira wisq.

Per eżempju, ir-riċerka li qed nagħmlu llum dwar l-effett tal-media fuq il-familja missha saret fis-snin erbgħin u ħamsin meta twieled it-televiżjoni.

Ħaġa oħra li xtaqt ngħid hija li donnu l-media – fil-fatt kont qed naqra mir-rapporti tagħkom stess tal-ewwel laqgħa ta' dan il-kumitat – hija xi monstru.

Fir-realtà din hija invenzjoni u żvilupp normali tal-bniedem.

Il-monstru huwa l-mod kif aħna nittrattawha.

Il-media qed tagħmel id-dover tagħha, qed twassal l-informazzjoni, qed twassal ir-reklam u qed tkun kummerċjali.

Iżjed irridu nħarsu lejn il-mod kif aħna nittrattaw il-media bħala monstru.

Hija ħasra li llum il-familji Maltin – kullimkien isir hekk imma aħna mill-Maltin jimpurtana - qed jispiċċaw bi tliet televisions, bil-familja maqsuma fid-dar kollha.

Imma min ikun xtrahom it-tliet televisions?

Mhux it-tfal żgur, imma l-familja tkun iddeċidiet li jkollha tliet televisions jiġifieri mhux tort tal-media jew tal-pluraliżmu li għandek ċertu individwaliżmu tal-individwi fil-familja.

Dan jiġri għax min ikun irid jara l-isport, min ikun irid jara xi teledramm u min ikun irid jisma' l-mużika.

Nerġa' ntenni li hija l-għażla tal-familja li jixtru tliet televisions biex jinqasmu.

Jien naħseb li l-enfasi għandha tkun fuq l-edukazzjoni tal-kbar.

Ovvjament tgħin li jkollok ċerta Media Education mat-tfal imma l-edukazzjoni tal-kbar hija importanti ħafna għax it-tfal jaraw it-televiżjoni d-dar.

Qed nitkellmu fuq adoloxxenti ta' 11 u 15-il sena, età li jien nistenna li ftit jaraw it-televiżjoni waħedhom.

Dik l-età hija l-aktar età delikata u għandha tiġi mill-ġenituri, mill-carers, mill-adulti, huma min huma, li jkunu jafu kif jittrattaw ċerti sitwazzjonijiet mat-tfal.

Per eżempju, jien qed nieħu pjaċir nisma' li l-biċċa l-kbira minn dawn l-adoloxxenti kienu jafu jiddistingwu bejn aħbarijiet u drama għax mill-esperjenza li kelli jien fil-bidu tal-karriera tiegħi fis-snin sebgħin mal-PBS, ir-reazzjoni kienet tkun li n-nies ma jafux jiddistingwu bejn qtil fi drama u qtil ta' veru.

Per eżempju, kulħadd jiftakar il-konsegwenzi ta' meta kien qed jintwera "Il-Madonna taċ-Ċoqqa" fejn spiċċaw jgħajru lil Jane Marshall f'nofs it-triq għax ħasbu li din verament kienet qed tmur ma' qassis.

Inċident ieħor li kien laqatni wkoll in the late seventies kien meta kien qed jintwera "Dallas" fuq it-televiżjoni Maltija.

Darba minnhom kienet ġiet koppja żagħżugħa b'camera li riedu jaraw playback tal-intrata ta' Dallas.

Fil-fatt dawn kienu ġibdu ritratt tal-intrata tad-dar tal-familja Ewing biex l-intrata tagħhom tkun bħal tagħhom.

Din kienet xi ħaġa li laqtitni.

Allura dawn m'għandhom l-ebda valuri ta' x'inhu reali jew le?

Probabbli lanqas jekk tmur Dallas stess ma ssib intrata bħal dik tal-familja Ewing għax hija kollha fittizja imma dawn xtaqu li jkollhom dar bħal ta' Dallas.

Allura l-valuri tagħna fejn waslu?

Dawn ma jafux jiddistingwu?

U hawn fejn in-nies ma kenux u mhumiex edukati, lanqas illum, dwar x'inhu reali u x'mhuwiex.

Sur President, nixtieq nitkellem ukoll fuq l-effett ta' l-aħbarijiet ta' Malta.

Pajjiżi kbar fejn hemm l-iSky News jew is-CNN, per eżempju, jagħmlulek ġurnata sħiħa jirrappurtaw.

Imma pajjiżna, komparat ma' dawn il-pajjiżi kbar, huwa raħal żgħir u allura l-aħbarijiet lokali bilfors ikunu ddominati mill-politika għax ma jiġri xejn iżjed hawn Malta.

Hawn Malta x'jiġri?

Nisimgħu fuq xi inċidenti tat-traffiku, fuq il-maltemp jew inkella fuq l-immigranti illegali.

Il-politika hija l-aktar li ssir hawn Malta għax il-politiċi huma l-aktar nies li jħobbu jidhru.

Huma qed iħallsu għall-istazzjon nazzjonali u allura għandhom id-dritt li jidhru.

Dik biss hi r-raġuni għax hemm daqshekk politika fuq it-televiżjoni, jiġifieri ma tistax tqassar.

Imma ta' min jgħid lil dawn l-adoloxxenti x'jixtiequ jaraw fl-aħbarijiet.

Kultant indumu xi tliet kwarti nisimgħu l-aħbarijiet meta forsi ħames minuti huma biżżejjed.

Imma apparti minn hekk.

Jien għamilt żmien kont head of programmes ta' stazzjon televiżiv u dejjem żammejt f'moħħi li t-television huwa intruder into the house.

Aħna qegħdin nistiednu lilna nfusna ġod-dar tan-nies, ġos-salott, ġol-kamra tal-ikel u ġol-kamra tas-sodda.

Dan ifisser li l-producers jidħlu f'postijiet daqshekk intimi u allura hemmhekk irid jinħoloq ir-rispett.

It-television stations għandhom ikollhom rispett lejn it-televiewer għax xi kultant nonqsu b'mod ġeneriku - biex ngħid hekk - għalkemm I try my best not to imma ma rridx inkun il-qaddis għax m'iniex qaddis fost l-oħrajn.

Għalhekk minħabba aspetti finanzjarji u kummerċjali kultant trid tgħawweġ ċerti sitwazzjonijiet u żżid ċertu ammont ta' reklami biex twassal il-programm li tkun tixtieq.

Imma l-fatt li aħna we are intruders irridu nżommu r-rispett lejn dak li se jaraw in-nies.

Però n-nies għandhom ikunu choosers.

Jiġifieri jekk jien se nħalli lit-tfal tiegħi ta' età żgħira jaraw it-television, fuq liema stazzjon iridu, jekk hux lokali, barrani jew inkella f'liema ħin li jridu, jien irrid inkun responsabbli.

L-istazzjon m'hu qed jagħmel xejn ħażin.

Veru li hemm ir-regoli tal-Broadcasting Authority li hemm ċertu watershed time meta f'ċerti ħinijiet ċertu kontenut għandu jkun addattat għat-tfal imma again it's the responsibility of the family ta' x'se jaraw jew kif se jarawha.

L-istazzjon mhuwiex responsabbli.

Jekk wara d-9.00 p.m. se nuri qtil, l-istazzjon mhuwiex responsabbli.

Ovvjament kif semmejt qabel għandu jkun hemm ir-rispett lejn it-televiewers u jien naħseb li l-istazzjonijiet jagħmluha din.

Issa ħalli niġi għall-aspett tal-ġenituri.

Jien meta kont nara xi ħaġa mat-tfal dejjem iddiskutejt magħhom, forsi għax ġej minn background teatrali, minn background ta' effetti fil-films, ċerti special effects, gimmicks eċċ. Issa jista' jkun li dawk it-tfal tal-Form V li kienu aktar outspoken dwar ċerti aspetti tal-media, li ssemmew aktar qabel f'din il-laqgħa, kienu jkunu ddiskutew diġà.

Jien dejjem iddiskutejt ċerti sitwazzjonijiet mat-tfal, x'kien reali u x'ma kienx meta konna naraw xi qtil u dmija.

Per eżempju, dejjem iddiskutejt mat-tfal għaliex Bush kien qed jitkellem dwar Gaza b'dak il-mod.

Jien dejjem iddiskutejt magħhom sakemm laħqu l-età tagħhom u bdew jirrisponduni b'argumenti ħafna aktar sodi minn tiegħi u allura bdejt innaqqas mid-diskussjoni.

Dan huwa aspett li bħala ġenitur it has to be open.

Il-mira għandha tkun l-edukazzjoni tal-adult dwar il-media.

It-tfal jafu xi jridu bħalma rajna mis-surveys li saru.

Irid ikun hemm ċerta edukazzjoni fuq l-adult in ġenerali imma l-mod kif dan isir it's beyond me sa ċertu punt.

Għad hemm ħafna nies hemm barra li jaħsbu li d-drama hija realtà u ma jafux jiddistingwu.

Per eżempju, għal ċerti nies id-drama li wrejna ftit ilu fuq il-PBS "Five 06" kienet sitwazzjoni reali.

At one time kienu qed jgħidu li hija meħuda mir-realtà mbagħad qalu li le jiġifieri it's a bit confusing.

Dak kien inċident żgħir.

Dawn huma l-immediate reactions li għandi jien u dak li għandi x'nikkontribwixxi għalissa.

Grazzi.

Issa ngħaddu għall-kummenti tal-membri parlamentari.

L-Onor.

JUSTYNE CARUANA: Sur President, qed jingħad li l-media għandha effett qawwi fuq il-mod ta' kif it-tfal u l-adoloxxenti jiżviluppaw il-karattru tagħhom u l-mod kif jaħsbu u jesprimu ruħhom.

Allura x'qed isir biex nimpruwvjaw il-media kwalitattiva biex l-aspett fuq l-adoloxxenti u t-tfal tagħna jkun aktar pożittiv u aktar kontributorju ħalli jiżviluppaw dejjem aktar?

Qed tgħidu wkoll li rriżultalkom li permezz tal-media t-tfal u l-adoloxxenti kienu aktar open u jifhmu aktar fuqiex qed jitkellmu u x'qed jgħidu.

Allura naħseb li għandna nużaw il-media f'suġġetti oħrajn kurrikulari biex lit-tfal u lill-adoloxxenti ngħinuhom mill-aspett ta' literacy.

Kumment li nqtal huwa li hemm bżonn li l-adulti jikkontrollaw aktar x'jaraw it-tfal u li jrid ikun hemm ix-xift ta' responsabbiltà minn fuq il-broadcaster għal fuq il-ġenituri.

Jien naqbel ħafna ma' dan però llum il-ġurnata meta qegħdin ngħidu li aktar tfal qed jgħaddu aktar ħin waħedhom minħabba li l-ġenituri jkunu xogħol, ma taħsibx li dan jitfa' ċertu burden fuq il-parents?

Ma taħsibx li dan huwa daqsxejn perikoluż meta l-broadcaster għandu jkollu dik ir-responsabbiltà li jonora l-faxxa protetta?

Ma taħsibx li għandu jkun hemm linji gwida aktar inforzabbli dwar il-kontenut tal-programmi speċjalment meta f'item minnhom qed ngħidu li hawn imħuħ inqas maturi li ma jafux jiddistingwu l-vjolenza reali u dik fittizja?

Hawnhekk issemmiet il-vjolenza biss però hemm affarijiet oħrajn.

THE CHAIRMAN: Grazzi.

L-Onor.

STEPHEN SPITERI: L-ewwelnett irrid ngħidilkom prosit tal-preżentazzjoni tagħkom.

Jien se nagħmel żewġ mistoqsijiet u l-ewwel waħda hija din.

Sar studju kemm l-adoloxxenti qegħdin jagħtu kas dak li qed twasslilhom il-media?

Jien inħoss li llum il-ġurnata l-adoloxxenti huma, biex ngħidu hekk, mitfugħin f'ħafna aspetti oħrajn u aljenati b'ħafna affarijiet li qed isiru fil-ħajja soċjali tagħhom.

Jien bħala tabib inħoss li dawn ma jagħtux każ x'qed jiġri fil-media u fl-aħbarijiet, qishom I don't care.

Per eżempju, meta jiġu l-clinic jien insemmilhom xi ħaġa to break the ice u ngħidilhom, per eżempju, li hemm gwerra bejn l-Iżraeliti u l-Palestinjani.

Ir-risposta tagħhom dawn tkun: X'jimpurtani!

Jiġifieri hemm din l-indifferenza.

Għalhekk jien inħoss li għandu jkun hemm forma ta' studju biex forsi lil din il-faxxa tas-soċjetà nġibuha iżjed konxja ta' dawn l-affarijiet.

Wara kollox għada pitgħada dawn se jkunu irġiel ta' familji u għalhekk għandhom ikunu konxji ta' dawn l-affarijiet.

Inħoss li hemm nuqqas ta' responsabbiltà u forsi nistgħu ngħinuhom.

Issa jien m'iniex espert fuq dawn l-affarijiet u ma nafx jekk nistgħux nilħquhom mis-sekondarja jew forsi minn età iżgħar.

It-tieni suġġeriment li nixtieq nagħmel huwa dan.

Is-Sur Stroud qal li llum il-ġurnata f'familja ssib xi tlieta jew erba' televisions u qisu kulħadd ikun għalih, mhux ikun hemm dik il-ġabra fil-familja.

Per eżempju, niftakar li meta kont għadni żgħir u kien ikun hemm xi film fit-8.30 p.m., kont inkun ilni nistennih minn filgħodu u konna narawh flimkien bħala familja.

Donnu llum m'għadx hemm dik l-għaqda fejn kulħadd jinġabar biex jaraw film jew dokumentarju flimkien u allura qisu hemm dissociation of ideas, kulħadd għal rasu u kulħadd għandu interess fih innifsu.

Kieku forsi nimmiraw fuq dawn iż-żewġ punti u naraw x'jista' jsir biex nilħqu din il-faxxa ta' nies ikun aħjar.

Nirringrazzjakom.

THE CHAIRMAN: L-Onor.

FREDERICK AZZOPARDI: Nirringrazzjakom tal-presentation.

Kien interessanti l-kumment li għamel is-Sur Gaetano Vella dwar ir-riċerka li ma tibqax biss l-università.

Naħseb li l-iskop kien li naqilgħu r-riċerki minn fuq l-ixkafef tal-università ħalli jibdew jitgawdew u jintlaħaq l-iskop tagħhom.

Semmejt ukoll il-PSD bħala skola ta' ħsieb.

Tista' tgħidilna kif qed tintegra dan il-ħsieb fil-preżent?

Tista' telabora aktar fuq dan?

X'taħseb li żamm milli jintlaħaq dan l-iskop?

Semmejtu n-9/11 bħala eżempju rigward l-adolexxenti Maltin.

Hemm eżempji oħrajn li taħseb li jistgħu jsemmu t-tip ta' 9/11 li kellhom l-istess influwenza fuq l-adoloxxenti Maltin?

Is-Sur Stroud tkellem dwar ix-shock tal-media.

Jekk ikollok tgħid x'inhu x-shock tal-media tal-lum fuq l-adoloxxenti, x'taħseb li hu?

THE CHAIRMAN: L-ewwelnett irrid niġbed l-attenzjoni tagħkom biex meta tirrispondu tipprovaw tgħinuna ħalli aħna, bir-risposti tagħkom, inkunu nistgħu nifhmu aħjar x'għandhom ikunu r-rakkmandazzjonijiet li se joħorġu minn din il-laqgħa u dawn inkunu nistgħu nressquhom fil-parlament.

Ladarba l-familji u l-aduli tagħna ħafna drabi ma jafux jiddistingwu bejn realtà u drama, ma taħsbux li l-producers li huma konxji ta' din ir-realtà għandhom responsabilità enormi meta qegħdin jittrasmettu xeni ta' infedeltà?

Ma jaħsbux li dak li qabel kien ħażin illum sar kważi l-qofol tax-show business fit-teleserials Maltin?

F'Malta wara l-aħbarijiet, fuq liema stazzjon trid, f'xi ħin se tara xi storja ta' infedeltà.

Allura ladarba l-fedeltà saret spettaklu, ma taħsbux li din qed toħloq role model li ma tagħmilx ħsara biss lill-adoloxxenti u lit-tfal imma anke lill-istess adulti?

Allura hawnhekk niġi għal din il-mistoqsija.

Kemm taħsbu li t-televiżjoni u l-internet qegħdin jaffettwaw it-tkissir tal-familja Maltija?

Jista' jkun li tant qegħdin naraw tkissir u infedeltà li t-televiewer jispiċċa, bla ma jrid, brainwashed u jkun faċli għalih li jkun infidil?

Illum kemm qegħdin noħolqu soċjetà li kapaċi toqgħod 'il bogħod jew tipproteġi lilha nnifisha mill-influwenza tal-media?

Imbagħad fi slide 22 staqsew jekk illum hux qed ikollna – wara li fis-sena 2006 irrispondew Borg and Lauri - nies li huma kwalifikati bħala teachers biex jgħallmu u jnisslu kuxjenza.

Kemm nistgħu noħorġu bil-proposta li l-istess stazzjonijiet televiżivi jgħallmu lill-udjenza?

Per eżempju, jekk taqbad pakkett sigaretti, bil-liġi ssib li fuqu jkun hemm il-kliem "smoking kills."

Kif tkun ir-reazzjoni tagħkom kieku kellna nipproponu li bil-liġi fuq il-media, l-istess stazzjonijiet iridu jgħallmu lill-istess viewers tagħhom li too much of this can kill you too?

Kull stazzjon għandu jkollu persentaġġ ta' programmi li jkunu educational biex jgħallmu lill-udjenza li tkun qed tarahom jifhmu aħjar kif jagħmlu użu minn dak li jkunu qegħdin jaraw.

Slide 24 hija interessanti ħafna.

Allura x'taħsbu li għandu jsir sabiex dan it-tip ta' statement jiġi rispettat?

Forsi mistoqsija iżjed diretta lis-Sur Anson Aquilina hija din.

Intom ħadtu r-riċerka tagħkom fuq x'inhu l-effett tal-aħbarijiet.

B'mod ħieles, mingħajr riċerka, dak li huwa riflessiv fuq x'inhu l-effett fuq l-adoloxxenti għal dak li huwa aħbarijiet, kemm tista' tarah relatat ma' dak li huwa prodott televiżiv jew internet b'mod ġenerali?

Per eżempju, jien irċevejt e-mail minn xi ħadd li bagħatli ritratt ta' żewġt itfal Palestinjani kważi maqtulin fl-istrippa ta' Gaza.

Ovvjament dan huwa pro-Palestinjan u l-kawża tal-Palestinjani.

Sal-ġurnata tal-lum dawn għadhom f'moħħi jiġifieri kemm jekk inhi pornografija u kemm jekk inhuma aħbarijiet, l-istampa hija perikoluża għax tibqa' f'moħħok.

Kieku l-moħħ kellu jkun computer l-ewwel input tiegħu huwa viżiv u allura huwa kattiv għax tibqa' ġġorru miegħek anke meta ma tridux.

Allura kif nistgħu ngħallmu lin-nies biex jikkontrollaw dak li jaraw?

Fil-moħħ teżisti xi kapaċità biex tħassar l-input viżiv?

Ngħallmu kemm ngħallmu l-użu aħjar tal-media, l-aħjar ħaġa li hemm hija filter li tgħidlu biex jibblokkjalek milli tara ċerti stampi.

Issa nixtieq nistaqsi xi ħaġa lis-Sur Charles Stoud.

Il-kuxjenza tal-producer Malti f'dak li għandu x'jaqsam ma' teleserials u stazzjonijiet televiżivi, minn xiex inhi mmexxija?

Mill-urge biex ikun hemm drama interessanti jew mill-kummerċjalizzazzjoni li jeħtieġu jkollhom l-istazzjonijiet biex ikollhom ir-riklami?

Min qed imexxi lil min?

Minn liema motivazzjoni ġej dan l-urge kollu għax ħlief infedeltà mhux qed ikollna fuq it-televizjoni, qisu sa hemmhekk kapaċi naslu.

Donnu li hemm tellieqa ta' min hu kapaċi jurina l-aktar xeni li oriġinarjament bdew minn Dallas.

Issa għandkom nofs siegħa biex tirrispondu dawn il-mistoqsijiet forsi fid-9.00 p.m. nkunu għalaqna l-kummenti tagħkom.

IS-SUR GAETANO VELLA: L-ewwelnett irrid nibda billi ngħid li bħala dipartiment qed naħsbu fuq riċerka rigward l-influwenza fuq iż-żgħażagħ u l-familja u se nidħlu aktar profond.

Fil-fatt għaddejjin fuq il-proposal u dan qabel ma konna beħsiebna nressqu din il-preżentazzjoni.

Nittamaw li nibqgħu għaddejjin biha għax naħseb li tagħti l-frott mixtieq.

Issa ħalli nibda nispjega l-punt li semma l-Onor.

Frederick Azzopardi dwar il- curriculum.

Fl-iskejjel tal-Istat Objective 8 tal-Kurrikulu Minimu Nazzjonali ma jispjegax b'mod ċar kif għandha tiġi mgħallma l-Media Education jiġifieri lill-għalliema ħalliethom ftit fil-libertà.

Allura jista' jkun hemm għalliem tar-religion jew tas-social studies li jkun qed jgħallem across the curriculum però jkollok każijiet fejn ikun hemm min ma jlaħħaqx mas-syllabus bil-konsegwenza li l-Media Education jibqa' barra.

Mela għandek sitwazzjoni fejn fil-Form I u Form II tal-iskejjel tal-Knisja dan is-suġġett jiġi mgħallem għalih waħdu u skont il-curriculum u fl-iskejjel tal-Istat jiġi mgħallem across the curriculum.

Għalhekk hemmhekk għandek diskrepanza.

Nispera li weġibt għad-diffikultà li kien hemm.

Ironikament fejn jidħol ir-rapport tal-Kummissjoni Ewropea - fl-istess ħin din hija pożittiva - Malta kkwalifikat fost is-seba' pajjiżi li għamlu xi ħaġa fejn tidħol il-Media Education jiġifieri konna bħala esperjenza prattika biex pajjiżi oħra jieħdu l-ideat tagħna.

(Interruzzjonijiet) Dażgur, mill-1981.

Ħdejn pajjiżi oħrajn tajjeb ħafna imma li jippreokkupani bħala riċerkatur huwa l-fatt li r-riċerka li saret minn Grixti, Galea, Lauri u Borg – din ikkonfermaha wkoll il-kollega tiegħi - ikkonfermat li dawk iż-żgħażagħ u adoloxxenti li kellhom tagħlim tal-Media Education urew abbilitajiet aħjar minn dawk li ma kellhomx.

Din hija ċara u mhux qed ngħidha jien imma qed tgħidha r-riċerka.

Issa naraw x'se joħroġ mill-curriculum.

Nixtieq insemmi wkoll li Charles Xuereb li kien l-EO tal-media f'Malta dejjem emmen fil-konċett across the curriculum u għadu sal-lum jemmen f'din is-sistema edukattiva tal-Istat.

Fil-fatt hu kien daħħalha way back fl-1981.

F'Malta għandna dawn iż-żewġ skejjel ta' ħsieb li t-tnejn għandhom ir-raġunijiet tagħhom.

Ir-riċerka f'Malta turi li dawk li kellhom il-Media Education – fil-fatt dan ikkonfermah ukoll f'laqgħat oħrajn Fr Joe Borg.

Saret ukoll mistoqsija dwar il-kwotazzjoni tat-taħriġ tal-għalliema.

Huwa fatt li l-fakultà tal-edukazzjoni għandha żewġ units biss fejn jidħol Media Education għall-għalliema li jkunu qed jagħmlu l-PGCE jiġifieri kull għalliem, irrilevanti x'inhu s-suġġett tiegħu, jingħataw żewġ units ta' Media Education.

Skont Borg l-għalliema m'għandhomx dak it-taħriġ professjonali biex jgħallmu l-Media Education u dan irriżulta wkoll mill-focus group.

Fil-fatt għalliem partikolari tal-PSD li llum huwa l-kap tal-PSD fl-iskejjel tal-Istat - xi ħadd semma' jekk forsi jistax jintuża l-apparat tax-xandir biex iwassal il-lezzjoni - qal li jixtieq li jkollu t-taħriġ anke f'dan il-perijodu.

Saret xi riferenza wkoll għall-Ġnus Magħquda.

Per eżempju, Sonia Camilleri li kienet il-Kummissarju għat-Tfal kienet ressqet ir-rapport tagħha tas-sena 2004 u ġibdet l-attenzjoni lill-Kumitat Permanenti dwar l-Affarijiet Soċjali li tħoss li dawk it-tfal li mhux qed jieħdu l-Media Education qed jonqsilhom dan id-dritt.

Nixtieq ngħid ukoll li minn riċerka dwar l-influwenza tal-media, sibna li anke l-ġenituri għandhom ikunu mgħallma dan is-suġġett għax inutli tgħallem fl-iskola biss.

Aħna rridu nibnu fuq dak li jġibu huma u huma jridu jkomplu jibnu fuq ix-xogħol tagħna jiġifieri din hija xi ħaġa kumplimentari bejn it-tfal, l-għalliema u l-familja.

L-ewwel edukazzjoni tibda fil-familja.

THE CHAIRMAN: Fis-sistema edukattiva Maltija hemm xi ħsieb li fil-ġejjieni tista' tinvolvi l-edukazzjoni tal-ġenituri fl-istess skola waqt li wliedhom ikunu studenti f'dik l-iskola?

B'dan il-mod dawn it-tnejn ikunu konxji mill-istess realtajiet.

IS-SUR ANSON D. AQUILINA: Fil-fatt waħda mir-rakkmandazzjonijiet tal-focus group hija li l-ħin ta' wara l-iskola għandu jiġi utilizzat biex isir tagħlim ta' kif għandhom jinterpretaw x'qed twassal il-media.

THE CHAIRMAN: Ejja nkunu ċari ħalli ma noqogħdux noħolmu fl-arja.

Meta jien immur nagħmel il-house visits insib li familja żagħżugħa ma tkunx id-dar qabel it-8.00 p.m. għax jew tkun għax-xogħol jew inkella jwasslu lit-tfal il-privat.

Dan ifisser li l-uniku ħin li l-familja tkun flimkien huwa fit-8.00 p.m. jiġifieri żgur li mhux se jkollhom komunikazzjoni.

Għalhekk irridu naraw kif se nkunu innovattivi fl-edukazzjoni tal-ġenituri.

Din hija xi ħaġa li trid toħroġ mir-rakkmandazzjonijiet tagħna.

IS-SUR ANSON D. AQUILINA: L-ewwelnett irrid ngħid li aħna ma nemmnux li l-curriculum huwa s-soluzzjoni għal din is-sitwazzjoni.

Fil-qasam tal-adoloxxenti m'hijiex sitwazzjoni kritika u allarmanti imma żgur li m'għandniex ninjorawha.

Ovvjament irridu naħdmu lejn sitwazzjoni aħjar.

THE CHAIRMAN: Skużani li se ninterrompi għall-fini ta' min qed jismagħna.

M'hijiex sitwazzjoni allarmanti meta hawnhekk ġieli kellna esperti fuq suġġetti oħrajn, bħal sexual health policy, li jgħidulna li s-sess li jaraw iż-żgħażagħ fuq l-internet jagħmluh?

Issa hawnhekk qed nitkellmu fuq żgħażagħ ta' bejn 11 u 14-il sena.

Dan jagħtini shock jiġifieri rridu noqogħdu attenti xi statements nagħmlu.

IS-SUR ANSON D. AQUILINA: Fuq il-copycat effect tat-televiżjoni fuq mezzi oħra bħalma huwa l-internet irridu naraw il-popolazzjoni tagħna u dak li qed jiġri ta' kuljum f'pajjiżi oħra, anke jekk ma jkunx irrapportat mill-media kummmerċjali.

Fil-fatt fil-verità nsibu li l-effetti f'Malti huma medjati, jiġifieri hemm dak il-cushion effect.

Qabel ma nippontaw subgħajna lejn it-televiżjoni u lejn il-media bħala xi monstru u qabel ma ninfaxxaw rasna qabel naqsmuha, irridu nipprovaw naraw l-affarijiet kif inhuma fil-verità.

Ovvjament jeżistu nies li jimitaw.

Fil-fatt fir-riċerka tagħna sibna li kien hemm tfal li pprovaw jimitaw anke lill-vittmi tal-11 ta' Settembru.

Fil-fatt wieħed tela' fuq gwardarobba u beda jaqbeż fuq is-sodda.

Per eżempju, barra minn Malta kien hemm min saħansitra pprova jimita l-qtugħ tar-ras - ninsab ċert li ħafna minna rajnih dan – u kien hemm aħwa li kienu qegħdin jimitaw dak li raw fuq l-internet u fuq it-televiżjoni bil-konsegwenza li l-kbir spiċċa biex qatel liż-żgħir.

THE CHAIRMAN: Iva, imma għall-fini ta' min jista' jismagħna u għall-fini ta' dak li ntqal hawnhekk drabi oħra, irrid nagħmel dan l-istatement biex inkunu reali man-nies hemm barra li għada pitgħada jistgħu jkunu qegħdin jagħmlu riċerka.

Fil-laqgħa li kienet tirrigwarda s-sexual health policy kien intqalilna l-kontra.

Ma jfissirx li dak li qed tgħid mhuwiex reali imma jfisser li f'dik li hija attitudni sesswali għall-adoloxxenti, il-media qed tinfluwenza ħafna.

Meta t-tobba jew l-esperti f'dan il-qasam tkellmu magħna qalulna li jidher li ż-żgħażagħ qegħdin jiġu influwenzati ħafna aktar mill-aħbarijiet u f'dak il-qasam l-informazzjoni li nqasmet magħna, bħala Kumitat Permanenti dwar l-Affarijiet Soċjali, kienet li f'ħafna ċirkostanzi, dak li qegħdin jaraw fuq it-televiżjoni qegħdin jagħmluh.

Issa f'oqsma oħra jista' jiġri wkoll li, per eżempju, it-tfal tagħna jaraw ħafna sport u jibqgħu passivi.

Però f'dak il-qasam jidher li mhux hekk.

Qed ngħid dan biex l-istatements jidhru li qegħdin isiru.

SARAH A. SUDA: Fl-istudju tal-media hemm żewġ approaches differenti, wieħed li jgħid li l-media hija diretta, bullet effect, li dak li qed jara qed jassorbi biss u hemm l-oħra li tgħid li dak li qed jara, kemm jekk huwa adult kif ukoll jekk huwa tifel, qed janalizza, qed ikun selettiv u qed ikun iffiltrat, kemm minnu kif ukoll minn dawk ta' madwaru.

Forsi l-istatement li għamel is-Sur Aquilina kien minn dak l-approach jiġifieri m'hijiex xi ħaġa li qed ngħidu aħna biss imma huwa l-istudju tal-media li jinqasam f'dawn iż-żewġ approaches.

IS-SUR ANSON D. AQUILINA: Min-naħa l-oħra, se inkompli nirrispondik fuq it-tkissir tal-familja.

Naħseb li lkoll naqblu li t-televiżjoni qed tagħmel dak li jissejjaħ domesticisation of incompatible values minħabba l-fatt li l-media internazzjonali ġejja fid-djar tagħna u fil-kamra tas-sodda tal-adoloxxenti u tal-adulti u dawn qed jaraw affarijiet li forsi kulturalment huma ġodda u allura hemm ċerta inkompatibilità.

L-eżempju tajjeb li tajt inti stess dwar ir-relazzjonijiet extra matrimonjali li daħlu ħabta u sabta fuq it-televiżjoni tagħna, saru parti mit-televiżjoni tagħna u dan iġiegħlek taħseb jekk il-ħajja hijiex bħal dak li naraw fuq it-televiżjoni jew bil-maqlub, jekk dak li naraw fuq it-televiżjoni huwiex bħall-ħajja.

Din hija mistoqsija bħal dik tal-bajda u t-tiġieġa u huwa diffiċli biex tweġibha.

Naħseb li ħadd minna hawnhekk ma jista' jirrispondiha din.

Li huwa żgur huwa li l-protezzjoni tat-tfal hija responsabilità ta' kull adult u mhux tal-producer.

M'hijiex responsabilità tal-ġenituri imma hija responsabilità ta' kulħadd.

Naħseb li jekk noqogħdu nipprovaw nimbuttaw il-ballun tar-responsabilità minn fuq l-istazzjon tat-televiżjoni għal fuq il-ġenituri u għal fuq l-għalliema, il-verità hija li r-responsabilità hija tagħna lkoll.

THE CHAIRMAN: Sur Aquilina, peress li qegħdin niddiskutu dan is-suġġett f'ambitu ta' familja ma nixtieqx li nitfgħu l-ballun f'saqajn il-kbar kontra ż-żgħar imma għalija l-kbar huma vulnerabbli daqs iż-żgħar.

Jekk żewġ adulti li huma missier u omm jisseparaw għax it-television għamlithielhom ħafifa li jisseparaw u għax din il-ħaġa saret aċċettabbli fis-soċjetà tagħna, allura huma t-tfal li se jaqgħu vittma ta' dik is-separazzjoni.

Dan li qegħdin nagħrblu u dik hija l-investigazzjoni tagħna.

IS-SUR ANSON D. AQUILINA: Probabbilment dawn il-ġenituri huma mill-istess ġenerazzjoni li marru jordnaw l-intrata ta' Dallas.

Jista' jkun li dawn ġejjin minn ġenerazzjoni li qatt ma kellhom Media Education u qed nipprovaw nużaw l-istess ġenituri biex jedukaw.

Għalhekk għedt li ma nistgħux nipprevjenu dak li sar imma nistgħu nipprevjenu dak li għadu ma sarx.

Allura l-edukazzjoni tal-adoloxxenti hija kruċjali għal-lum u għal għada.

Forsi ma nistgħux insalvaw is-sitwazzjoni kif inhi llum imma żgur li nistgħu nirranġawha.

Nistgħu nużaw il-Media Education b'mod aktar informali.

Aħna ma nemmnux li dan huwa suġġett ta' fuq il-bank biss imma din hija l-ħajja.

Dan bħalma semmejt tajjeb inti stess, Sur President, fuq il-pakketti tas-sigaretti.

Meta irrikonoxxejna li hemm problema tas-sigaretti, tal-alcohol, ta' pollution, hi x'inhi, il-partijiet kollha konċernati raw x'għamlu biex iwasslu messaġġ.

Dawn għamlu billboards, riklami jew karta stampata d-dar, jiġifieri ntużaw il-mezzi kollha ta' komunikazzjoni biex jedukaw.

Jien ma narax għalfejn biex ngħallmu fuq it-television m'għandniex nużaw it-television jew inkella biex ngħallmu fuq l-internet m'għandniex nużaw l-internet.

Naħseb li hawnhekk, anke minn esperjenza personali fejn ħdimt fl-istazzjon Education 22 taħt Charles Xuereb, huwa importanti li nneħħu ċerta attitudni minn fuq l-istazzjonijiet u nużaw din il-filosofija across the board minn stazzjonijiet oħra – din hija responsabilisation - biex inwasslu messaġġi pożittivi ta' kif tuża l-affarijiet.

Jista' jkun li t-triq forsi tidher komplikata imma hija ħafna aktar sempliċi u effettiva milli nipprovaw nimbuttaw curriculum fuq l-għalliema.

IS-SUR JAMES CARABOTT: Din l-istess bħall-argument tas-sigaretti għax għoġobni.

Meta jkun hemm xi programm fuq it-televiżjoni, fl-aħħar ikun hemm li l-karattri jkunu fittizji.

Jien naħseb li din il-ħaġa għandha tibda ssir fil-bidu għax jista' jkun li wieħed ikun ra l-programm u ma jarax din il-biċċa li ssir fl-aħħar.

THE CHAIRMAN: Aħna li se nkunu qegħdin nipproponu din l-idea ta' responsabilizzazzjoni – biex nuża l-kliem tas-Sur Aquilina – mill-istess stazzjonijiet jeħtieġ aktar minn hekk.

Jiġifieri jeħtieġ li nsibu metodu ta' kif l-istess stazzjonijiet iridu jaraw kif iwasslu l-messaġġi edukattivi lill-udjenza biex din tagħraf tuża dak l-ispettaklu u dik il-ħila tal-producers eċċ. bl-aħjar mod possibbli u l-ħażin innaqqsulu l-effett tiegħu.

Għad irridu nsibu mezzi kif isir dan.

Meta nitkellmu fuq media fuq il-familja nkunu qegħdin nirriferu għal television, videos, DVDs u internet.

Per eżempju, ftit 'il bogħod minn fejn noqgħod jien hemm DVD shop u jien niskanta meta nara ommijiet, missirijiet u tfal ħerġin bil-basket tal-plastik.

Issa dawn mhux bil-ħobż ikun ħerġin imma bid-dvds jiġifieri jekk wieħed ikollu sitt DVDs, mill-inqas dawn ikunu se jagħmlu sitt sigħat quddiem it-television.

Issa hawnhekk mhux qed nitkellmu fuq it-teleserials Maltin.

Qed ngħid dan biex nuri x'qed tixrob is-soċjetà Maltija.

Din hija r-responsabbilità li nixtiequ nwasslu.

IS-SUR GAETANO VELLA: Fi grupp li mmexxu jien u Duncan, flimkien ma' tlieta oħra, bqajt impressjonat meta pprovajna nagħmlu attività partikolari u qam chaos għax konna se nagħmluha meta jidher programm partikolari fost il-ġimgħa.

Kien hemm mument li l-laqgħa li nieħdu ħsieb ġiet ikkontrollata minn dik il-ġurnata.

Ara x'influwenza teżisti!

Barra minn hekk nixtieq infakkar ftit li l-Unjoni Ewropea qed tesiġi ħafna fuq il-media literacy.

IS-SUR JAMES CARABOTT: Ovvjament trid tagħraf id-distinzjoni bejn dak li hu reali u dak li huwa surreali.

Darba minnhom iċ-chairman beda jirrakkontali meta ra Dallas għall-ewwel darba u ma setax jifhem għax kien għadu qatt ma ra każ ta' infedeltà.

IS-SINJ SARAH A. SUDA: Nixtieq inżid xi ħaġa żgħira.

Fil-presentation aħna semmejna li f'xi skejjel kien hemm żgħażagħ li kellhom livell għoli ta' media literacy.

Fi skola partikolari konna tkellimna mal-Kap tal-iSkola u ħaġa li sostna – jista' jkun li dan huwa eżempju għal skejjel oħra biex javviċinaw għas-suġġett tal-Media Education – kienet li huma għandhom approach ħolistiku għall-edukazzjoni jiġifieri m'għandekx suġġett għalih u suġġett għalih, imma jaraw kif kull suġġett jista' jingħaqad ma' ieħor fil-kontest tal-ħajja.

Issa ovvjament il-media hija parti mill-ħajja.

IS-SINJ SARAH A. SUDA: Kien hemm xi 16 f'għaxar gruppi.

IS-SUR CHARLES STROUD: Mela kien hemm xi 150 jiġifieri numru tajjeb.

Fil-media t-television hija l-aktar ħaġa li tikkmanda l-ammont ta' viewership.

Meta jsiru surveys ta' stazzjonijiet lokali tara l-gazzetti kollha jirrapportaw li l-PBS kellhom l-akbar udjenza f'dak il-ħin, il-One TV kellhom l-akbar udjenza f'dak il-ħin u kien hemm ukoll billboards li fuqhom irringrazzjaw lill-udjenza talli rawhom.

Dan ifisser li l-viewership hija l-aktar ħaġa li tikkmanda.

Per eżempju, stazzjon jagħżel il-programmi tiegħi għax ikollu ċerta reputazzjoni ta' viewership u advertising u allura mbagħad jidħlu l-finanzi jiġifieri hemm dan iċ-ċirku.

Meta stazzjonijiet lokali jibdew jikkompetu ma' stazzjonijiet barranin bilfors iridu jagħmlu bħalhom u ma jistgħux ikunu qaddisin.

Per eżempju, jekk in-nies qed jieħdu pjaċir jaraw dwar l-infedeltà, stazzjon Malti ma jistax jagħmel programmi dwar il-ħajja ta' Dun Ġorġ biss biex jikkompeti għax il-finanzi jikkmandaw.

THE CHAIRMAN: Jien ma naqbilx ma' dan għax ma nafx fuq ir-Rai Uno u r-Rai Due kemm hemm doża ta' infedeltà daqskemm hemm fuq ċertu stazzjonijiet Maltin.

It-teleserials li saru fuq stazzjonijiet Maltin u li huma l-aktar prominenti ftit kienu edukattivi.

Per eżempju, fuq ir-Rai Uno qatt ma rajt programm li jekk ikollok xi tifel ħdejk ikollok tgħidlu biex ma jħarisx, jekk mhux f'ċertu ħin tard filgħaxija.

IS-SUR CHARLES STROUD: Ġeneralment dawn ikunu tip ta' teleserials li jidhru tard bil-lejl u mhux suppost li jarawhom it-tfal.

THE CHAIRMAN: Fil-ħin ta' wara l-aħbarijiet.

IS-SUR CHARLES STROUD: Iva, dawn mhux suppost jarawhom it-tfal jew inkella l-adulti jkunu avżati li ċerti programmi m'għandhomx jarawhom it-tfal.

THE CHAIRMAN: Hawnhekk smajna għalliema jgħidu kemm it-tfal jirrakkontaw x'jaraw fuq it-televiżjoni.

IS-SUR CHARLES STROUD: Per eżempju, kien inutli li aħna bħala kumpannija pprovajna nagħmlu sensiela ta' dokumentarji kulturali dwar siti, tempji u mużewijiet meta konna qed nikkompetu mal-programm "Bomba" ta' Ray Calleja li fih ħafna doppju sens u huwa aktar enticing għall-udjenza.

Programm bħal dan iġib ħafna aktar advertising minn dokumentarju fuq Ħaġar Qim u l-Imnajdra għax min jinteressah fuq Ħaġar Qim u l-Imnajdra?

Għalija huwa aktar interessanti programm fuq Ħaġar Qim u l-Imnajdra milli ċ-ċajt banali sa ċertu punt imma l-advertising u l-viewership hemmhekk imur.

Dak hu li jikkmanda l-broadcasting hawn Malta.

THE CHAIRMAN: Jien irrid statement mingħandek.

Taħseb li f'Malta għandna livell baxx ta' edukazzjoni fost il-viewers li diversi drabi qegħdin jippreferu ċerta kwalità ta' programmi minn oħrajn, kif isiru fuq l-istazzjonijiet ewlenin Taljani?

IS-SUR CHARLES STROUD: Ma tistax taqta' linja.

Jien ġibt eżempju bil-programm "Bomba".

Imma żgur li hemm programmi popolari u li m'għandhomx daqshekk valur kulturali jew edukattiv.

Il-popolarità tirbaħ bħala ammont ta' viewership.

Dawk it-tip ta' programmi jiġbdu aktar reklami għax jarawhom aktar nies u allura huwa aktar faċli li jien, bħala producer, nagħmel magazine programme dwar it-tisjir għax jarawh iżjed nies milli kieku nagħmel dokumentarju dwar is-sajd tal-lampuki għax huwa inqas interessanti.

Dak huwa li jiddetta x'jipproduċu l-producers.

Tgħidli mhemmx l-għajnuna tal-Gvern?

L-għajnuna tal-Gvern għall-programmi kulturali mhijiex biżżejjed u din baqgħet l-istess għal dawn l-aħħar 15-il sena.

THE CHAIRMAN: Int bħala producer x'taħseb li qegħdin ifittxu l-aktar li jaraw it-televiewers Maltin?

Naħseb li b'hekk tkun qed tirrispondi l-mistoqsija tal-Onor.

Kieku nkun naf x'qed ifittxu nista' nagħmillek programm ideali imma x-xenarju dejjem qed jinbidel.

THE CHAIRMAN: Biex l-istazzjonijiet televiżivi Maltin jikkompetu mal-barranin x'inhuma l-iżjed affarijiet li jfittxu bħala programmi wara d-9.00 p.m. biex jirbħu l-kompetizzjoni?

IS-SUR CHARLES STROUD: Aktar ifittxu divertiment milli affarijiet serji.

THE CHAIRMAN: Meta jiġu biex jagħżlu l-kwalità ta' teleserials x'inhuma l-aktar pressures li għandhom fuqhom il-producers jew il-production houses mal-istazzjonijiet?

IS-SUR CHARLES STROUD: L-aktar ħaġa li tiddetta huma l-finanzi, kemm jiġi jiswa teleserial lill-istazzjon.

THE CHAIRMAN: Meta tagħti script ta' teleserial lil stazzjon, x'ikun qed ifittex l-aktar dak l-istazzjon?

IS-SUR CHARLES STROUD: Se nsemmi l-istazzjon nazzjonali.

Hemmhekk hemm bord ta' l-għażla li huwa l-bord editorjali li jagħżel script għall-valur tiegħu.

THE CHAIRMAN: Naħseb il-valur teatrali, hux hekk?

IS-SUR CHARLES STROUD: Iva, u anke l-kontenut tiegħu.

Hemmhekk issir l-għażla imma l-għażla finali tkun dwar il-finanzi u kemm jiġi jiswa dak it-teleserial.

Jekk it-teleserial ikun se jiswa lill-istazzjon ftit flus jew inkella l-istazzjon ikun se jaqla' minn fuqu, jagħżel lilu imma jekk dan ikun se jiġi jiswieh ħafna flus, ma jagħżlux.

Jekk inkun irrid nagħmel teleserial dwar l-Assedju l-Kbir, li jkun se jiġi jiswa Lm5,000 kull episodju, l-istazzjon ma jagħżlux għax ikun għali wisq.

Mentri jekk ikun jista' jagħmel kummiedja li tiġi tiswih Lm1,000 jagħżel lilha.

Sa ċertu punt is-sitwazzjoni tifhimha.

THE CHAIRMAN: Hemm stazzjonijiet li meta jkunu qegħdin jitolbu lill-production house biex tagħmel teleserial jipprovaw jiddettaw huma x'tip ta' xeni jintwerew jew x'iridu jaraw fid-drama?

Per eżempju, jkunu jridu xeni ta' kriminalità, xeni sesswali jew xeni ta' infedeltà għax dawn ikunu aktar sensazzjonali?

IS-SUR CHARLES STROUD: Le, qatt ma ltqajt ma' din it-tip ta' sitwazzjoni.

Issa nixtieq nagħmel riferenza għal xi affarijiet oħrajn li ssemmew.

Per eżempju, irrid ngħid li l-fatt li llum il-familja qed tinfired biex tara stazzjonijiet differenti jew mezzi ta' media differenti huwa żvilupp naturali u m'hemm l-ebda mod kif tikkumbatti din il-problema.

Huwa veru li hija ħaġa sabiħa meta tiftakar li fi żmien in-nanna kienu joqogħdu madwar il-lampa jgħidu r-rużarju imma din mhijiex ir-realtà llum.

Per eżempju, jien niftakar żmien meta konna noqogħdu bilqiegħda, flimkien mal-familja kollha, biex naraw programm wieħed wara l-ikel imma din m'hijiex ir-realtà llum.

Għax ikun hemm studenti li jkun għad fadlilhom xi studju x'jagħmlu jew inkella waqt li jkunu qed jistudjaw iħallu l-internet għaddej bl-aħbarijiet.

Jista' jkun ukoll li jidħlu fl-internet biex jisimgħu kanzunetta li tkun għadha kif ħarġet.

Jiġifieri kull membru tal-familja għandu role differenti.

Din hija xi ħaġa li rridu naċċettawha bħala xi ħaġa realistika.

X'inhu x-shock tal-lum?

Personalment jien inħoss li dan huwa l-Facebook u l-blogs li qed jintefgħu fuq il-computer.

Din hija xi ħaġa fenomenali li lanqas tlaħħaq magħha.

Imbagħad hemm ukoll l-imitazzjoni.

Meta bdew isiru l-ewwel films kulħadd beda jimita l-mod kif jagħmel xagħru, kif jagħmel il-make-up, kif jilbes u kif jgħix.

Il-lifestyles inbidlu għax kulħadd irid jimita l-film stars.

Fil-fatt l-ewwel semmejt il-każ ta' dik il-koppja li riedet tagħmel l-intrata tad-dar tagħha bħal ta' Dallas.

Int semmejt ukoll il-qtugħ tar-ras li ġara l-Iraq.

Niftakar li meta rajtu l-ewwel darba għax kulħadd kien qed isemmih, ixxokkjani u għadu f'moħħi sal-lum.

Imma meta rajt il-film "Sweeney Todd" lanqas xejn m'affettwani għax kont naf li huwa make-up.

Però hawn nies li din ma jarawhiex hekk imma jħarsu lejha bħala realtà jew inkella bħala imitazzjoni.

Per eżempju, għall-ewwel ħsibtek li se ssemmi l-każ ta' wieħed li ried jaqbeż minn fuq skyscraper għal isfel biex jagħmilha ta' superman.

Jekk jien se nagħmel programm fuq il-ħajja ta' Dun Ġorġ u stazzjon barrani jkun qed juri xi teleserial li fih ikun hemm l-infedeltà waqt xogħol ta' sptar jew ħafna sitwazzjonijiet simili, in-nies jaraw dan għax huwa aktar enticing.

Imbagħad hemm ħaġa oħra.

Jekk stazzjon juri teleserial li fih ikun hemm l-infedeltà, ikun hemm bidu u tmiem.

Anke meta Kristu kien qed jirrakkonta l-parabbola tal-iben prodgu, l-ewwel qal il-ħażin - it-tifel li telaq mid-dar u li qagħad jixxala 'l hemm u 'l hawn - imma mbagħad spiċċa bit-tajjeb, li dan it-tifel ġie lura.

Kull sitwazzjoni għandha turi li fl-aħħar mill-aħħar il-ħażin għandu jiġi kkastigat jew toħroġ it-tajjeb minnu.

Sfortunatament f'teleserial tara parti mill-istorja llum, meta jkun hemm l-inċident tal-infedeltà, u ma taħsibx x'se jiġri fl-aħħar.

Sena ilu kelli sitwazzjoni bħal din li kienet ibbażata fuq l-infedeltà imma t-tmiem tal-istorja kien pożittiv ħafna.

Per eżempju, id-drama li qed nagħmlu bħalissa "Five 06" fiha ħafna sitwazzjonijiet negattivi imma t-tmiem għadu ġej u hemm tagħlima kbira.

Sfortunatament din id-drama hija mifruxa fuq 13-il ġimgħa, fejn tara l-ħażin fil-bidu u jridu jgħaddu tmien ġimgħat oħra qabel ma tara t-tajjeb imma dik hija storja.

Kieku kellna nagħmlu dik l-istorja f'lejla waħda xorta jkun hemm min jgħid li fl-ewwel nofs siegħa jkun hemm biss qtil, swat, għajjat, ġlied jew argumenti, imma fl-aħħar jiġi t-tajjeb.

Jekk turi biss il-ħażin u l-ħażin ikun rebbieħ ma tkunx responsabbli lejn l-udjenza.

Saret ukoll mistoqsija dwar il-filters u jekk tistax tagħmel switch off.

Li jeżistu huma avviżi li jgħidu li t-tali drama, per eżempju, mhijiex reali imma hija fittizja jew inkella hija għal dawk li għandhom aktar minn 16 jew 18-il sena.

Dawn isiru bir-regolamenti.

Hemm liġi li tiddetta - anke fuq trasmissjonijiet minn Malta - li r-ratings għandhom dejjem jintwerew.

Kull stazzjon irid jagħmilha din u jekk ma jagħmilhiex suppost jeħel multa ta' Lm400.

Dawk huma l-punti li xtaqt insemmi.

Imma fl-aħħar mill-aħħar, the situation is a financial one fejn hemm kompetizzjoni enormi u stazzjon ma jistax jgħix billi jagħmel il-ħajja tal-qaddisin biss.

THE CHAIRMAN: Nirringrazzjakom.

Il-konklużjonijiet u l-proposti konkreti li jkunu ta' ċertu interess nistgħu ngħadduhom lill-production houses, lill-istazzjonijiet televiżivi u lill-gvern.

Naħseb li l-proposta tas-Sur Charles Stroud nistgħu nġibuha fis-seħħ immedjatament.

Jekk tagħtuna l-permess, il-bullet points tagħkom ngħadduhom lin-news rooms tal-istazzjonijiet kollha, ovvjament b'isimkom, f'każ li jkunu jridu jerġgħu jiġu lura għandkom.

(Interruzzjonijiet) Tas-Sur Gaetano Vella se nużawha meta niġu biex niddiskutu r-riforma edukattiva.

Nirringrazzjakom u 'l quddiem, jekk ikollna bżonn l-għajnuna tagħkom, nerġgħu nitolbukom biex tattendu.

Fid-9.05 pm il-Kumitat aġġorna għall-għada l-Erbgħa, 28 ta' Jannar, 2009.


KUMITAT PERMANENTI DWAR L-AFFARIJIET SOĊJALI

LAQGĦA NRU 14

It-Tlieta, 27 ta' Jannar, 2009

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.17 p.m.

L-Onor Edwin Vassallo, President tal-Kumitat, ippresieda.

PREŻENTI: L-Onor Frederick Azzopardi, l-Onor Justyne Caruana, l-Onor Joseph Falzon (sostitut), u l-Onor Stephen Spiteri.

Is-Sur James Carabott, Research Analyst mal-Kumitat Permanenti dwar l-Affarijiet Soċjali fil-Kamra tad-Deputati attenda għal din il-laqgħa.

Il-President tal-Kumitat qal it-talba.

Il-Minuti tal-Laqgħa Nr 13 li saret nhar l-Erbgħa 21 ta' Jannar 2009 ġew konfermati.

SejĦa pubblika gĦal dawk kollha li gĦandhom riĊerka lokali dwar l-effetti tal-media fuq il-familja Maltija.

L-Onor Edwin Vassallo, President tal-Kumitat stieden lis-Sur Gaetano Vella, lis-Sur Anson D. Aquilina u lis-Sinj Sarah A Suda, biex jagħtu preżentazzjoni dwar ir-riċerka li għamlu fuq il-media.

L-Onor Vassallo stieden ukoll lis-Sur Charles Stroud (Direttur ta' Dar ta' Produzzjoni) biex jieħu sehem fid-diskussjoni.

Wara kien hemm diskussjoni.

L-Onor Vassallo ppropona li r-riċerki li ġew ippreżentati lill-Kumitat jiġu mgħoddija wkoll lill-Production Houses u lil stazzjonijiet televiżivi.

Fid-9:05 pm il-Kumitat aġġorna għal għada l-Erbgħa 28 ta' Jannar 2009.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqħa Nru. 6

L-Erbgħa, 28 ta' Jannar 2009 fis-6.45 p.m.

Mr Speaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar l-Erbgħa, 28 ta' Jannar 2009, fis-6.45 fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra.

Ombudsplan għas-sena 2009.

Affarijiet oħra.

16 ta' Jannar 2009 SKRIVAN TAL-KAMRA


IL-ĦDAX-IL PARLAMENT

LAQGĦA NRU.

L-Erbgħa, 28 ta' Jannar 2009

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fit-7.00 p.m.

PREŻENTI

Il-Viċi Prim Ministru u Ministru tal-Affarijiet Barranin, l-Onor David Agius, l-Onor Frederick Azzopardi, l-Onor Helena Dalli, l-Onor Anġlu Farrugia, l-Onor Joe Mizzi u l-Onor Joseph Sammut.

Il-Minuti tal-laqgħa Nru 5 li saret fit-13 ta' Jannar 2009 kienu konfermati wara li l-kumitat qabel li f'paġna 2 tal-Minuti, l-ewwel paragrafu taħt it-titolu "Mozzjonijiet ippreżentati minn Membri individwalment", għandu jaqra "L-Onor Joe Mizzi ta indikazzjoni li l-Oppożizzjoni kienet se tikkontesta Avviż Legali dwar it-tariffi tad-dawl li tqiegħed fuq il-Mejda tal-Kamra kif ukoll xi mozzjoni oħra da parti tal-Oppożizzjoni."

Fuq proposta tal-President tal-Kumitat, il-Kumitat qabel li jgħaddi għat-tielet item tal-aġenda, ċioe' l-Ombudsplan għas-sena 2009, bid-diskussjoni tieħu massimu ta' siegħa.

Il-Kumitat stieden lill-Imħallef Emeritus Dr Joseph Said Pullicino, Ombudsman, sabiex jieħu parti fil-Kumitat ħalli jikkummenta b'mod ġenerali kif ukoll iwieġeb għal xi mistoqsijiet jew osservazzjonijiet li jistgħu jsirulu fuq l-Ombudsplan 2009 li tpoġġa fuq il-Mejda tal-Kamra tad-Deputati fid-29 ta' Settembru 2008.

Dr Said Pullicino kien akkumpanjat minn Dr Michael Sant u Dr Anthony Vassallo.

Fis-7.50p.m. id-diskussjoni fuq l-Ombudsplan 2009 kienet konkluża.

Il-Kumitat qabel li jirrakkomanda lill-Parlament l-approvazzjoni tal-Ombudsplan għas-sena 2009 u li t-transcript ta' din il-laqgħa tiġi ċirkolata lill-Membri Parlamentari sabiex sussegwentement titressaq fil-Kamra l-mozzjoni għall-approvazzjoni ta' l-Ombudsplan 2009.

Xogħol tal-Kamra

Il-Kumitat iddiskuta meta se jiġu diskussi l-mozzjonijiet ippreżentati mill-Oppożizzjoni u qabel li nhar l-Erbgħa, 11 ta' Frar 2009, il-Kamra tiddiskuti l-mozzjoni tal-Kap tal-Oppożizzjoni dwar il-proġett tal-Fondazzjoni tal-Kon-Kattidral ta' San Ġwann għal żvilupp taħt l-art.

Qabel li tittieħed seduta waħda għal din il-mozzjoni

Għar-rigward il-mozzjoni ppreżentata mill-Onor Joe Mizzi dwar it-tariffi tad-dawl u l-ilma, il-Kumitat qabel li din il-mozzjoni kellha tiġi diskussa sal-aħħar ta' Frar, preferibbilment jew il-Ħamis, 12 ta' Frar jew it-Tnejn, 16 ta' Frar u għaldaqstant qabel li l-Kumitat għandu jerġa' jiltaqa' nhar l-Erbgħa, 11 ta' Frar biex tiġi deċiża meta din il-mozzjoni għandha tiġi diskussa fil-Parlament.

Il-Kumitat qabel ukoll li l-mozzjoni dwar it-tariffi tad-dawl u l-ilma ma kellhiex tieħu aktar minn żewġ seduti.

Il-Viċi Prim Ministru u Ministru tal-Affarijiet Barranin informa lill-Kumitat li t-Tnejn, 2 ta' Frar għandha tibda d-diskussjoni fuq il-mozzjoni li tirregola diversi proċeduri dwar ix-xogħol tal-Kamra ppreżentata mill-Prim Ministru fis-26 ta' Jannar.

Ma ntlaħaqx ftehim dwar kemm-il seduta għandha tingħata għal din il-mozzjoni.

Il-Kamra kellha quddiemha t-tkomplija tad-diskussjoni fit-Tieni Qari tal-Abbozz ta' Liġi li jemenda l-Kodiċi Kriminali – Abbozz Nru 16 – it-Tieni Qari tal-Abbozz ta' Liġi li jemenda l-Att dwar Taxxa tar-Reġistrazzjoni ta' Vetturi bil-Mutur – Abbozz Nru 18 u l-istadju ta' kumitat tal-Abbozz ta' Liġi li jemenda l-Kodiċi Ċivili – Abbozz Nru 17.

Il-Viċi Prim Ministru u Ministru tal-Affarijiet Barranin irrefera għall-ftehim li kien intlaħaq f'laqgħa preċedenti tal-Kumitat li l-Oppożizzjoni tgħaddi lill-Gvern l-emendi għall-Abbozz ta' Liġi li jemenda l-Kodiċi Ċivili.

L-Onor Joe Mizzi informah li kien se jgħaddilu l-emendi għal dan l-Abbozz fil-ġranet li ġejjin.

Il-Kumitat qabel li bla preġudizzju għall-pożizzjonijiet taż-żewġ naħat tal-Kamra għar-rigward tal-Ordnijiet Permanenti, sakemm jerġa' jiltaqa' l-Kumitat Permanenti dwar ix-Xogħol tal-Kamra, l-Erbgħa, 11 ta' Frar, il-Kamra kellha tkompli tiltaqa' nhar ta' Tnejn, it-Tlieta u l-Erbgħa.

Il-Kumitat qabel li l-ftehim li l-aġġornament jalterna bejn Gvern u Oppożizzjoni, jibqa' fis-seħħ.

Fit-8.25p.m. il-Kumitat aġġorna għal nhar l-Erbgħa, 11 ta' Frar fis-6.45 p.m.

SKRIVAN TAL-KAMRA


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 15

L-Erbgħa, 28 ta' Jannar, 2009

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar l-Erbgħa, 28 ta' Jannar, 2009 fis-7:15 p.m. fil-Kamra tal-Kumitati fil-Palazz il-Belt b'din l-aġenda:-

Il-familja u l-Anzjani.

Diskussjoni mal-Kunsill Nazzjonali tal-Anzjani.

Affarijiet oħra.